C 152/106
SK
Úradný vestník Európskej únie
6.4.2022
1.7.
Pokiaľ ide o emitentov zelených dlhopisov z krajín mimo EÚ, EHSV zastáva názor, že prístup na kapitálové trhy EÚ a naopak by mal byť založený na zosúladení taxonómií medzi jurisdikciami na celom svete.
Podľa názoru EHSV je to mimoriadne dôležité, pretože environmentálne výzvy, ako je zmena klímy, EÚ nemôže riešiť sama.
Pokiaľ sa s tretími krajinami nepodarí dohodnúť spoločný taxonomický základ, nariadenie Komisie o dobrovoľnej norme pre zelené dlhopisy sa pravdepodobne nestane normou pre celosvetový trh so zelenými dlhopismi.
Medzinárodná platforma pre udržateľné financovanie (IPSF) by mala v tomto ohľade zohrávať kľúčovú úlohu ako fórum na dialóg medzi tvorcami politík.
1.8.
EHSV víta požiadavku v rámci taxonómie EÚ, aby investície spĺňali zásadu „nespôsobovať významnú škodu“ a minimálne záruky, vzhľadom na pretrvávajúcu potrebu uprednostňovať zelenú transformáciu spolu so sociálnou ochranou a ochranou ľudských práv a základných pracovných práv.
Môže to však obmedziť rozsah zosúladenia taxonómie s tretími krajinami, najmä ak takéto jurisdikcie nespĺňajú kritériá zodpovedajúce zásade „nespôsobovať významnú škodu“, ako je uznanie práv na kolektívne vyjednávanie.
EHSV navrhuje, aby sa na tento účel zriadil osobitný monitorovací výbor so zapojením sociálnych partnerov, ktorý by dohliadal na dynamiku trhu so zelenými dlhopismi.
2.
Všeobecné pripomienky 2.1.
Európska komisia 6. júla 2021 navrhla nové nariadenie o dobrovoľnej norme pre európske zelené dlhopisy.
Cieľom navrhovaného nariadenia je zlepšiť udržateľnosť finančného systému EÚ vytvorením „zlatej normy“ pre zelené dlhopisy, ktorú možno porovnať a prípadne zosúladiť s inými trhovými normami.
2.2.
Norma pre zelené dlhopisy by bola otvorená všetkým emitentom zelených dlhopisov vrátane súkromných, verejných a štátnych emitentov a zahŕňa emitentov so sídlom mimo EÚ.
2.3.
Navrhovaný rámec by stanovil dobrovoľnú normu pre to, ako môžu spoločnosti a verejné orgány využívať zelené dlhopisy na získavanie finančných prostriedkov na kapitálových trhoch na financovanie projektov.
2.4.
V norme sa vyžaduje, aby emitenti alokovali všetky výnosy z emisií na činnosti, ktoré spĺňajú požiadavky nariadenia Európskeho parlamentu a Rady (EÚ) 2020/852 (1) o taxonómii do dátumu splatnosti dlhopisu.
Stanovujú sa v nej environmentálne ciele, kritériá preskúmania a prahové hodnoty výkonnosti pre hospodárske činnosti.
Hospodárska činnosť sa bude považovať za vyhovujúcu, ak: a) významne prispieva k jednému alebo viacerým environmentálnym cieľom; b) nespôsobuje významnú škodu iným environmentálnym cieľom a c) je v súlade so sociálnymi zárukami a zárukami správy vecí verejných.
2.5.
Európske zelené dlhopisy by pomohli riešiť financovanie dlhodobých projektov (do 10 rokov), pokiaľ sú takéto projekty v súlade s environmentálnymi cieľmi nariadenia o taxonómii.
2.6.
Európske zelené dlhopisy by podliehali externej kontrole, aby sa zabezpečilo, že sú v súlade s uvedenými požiadavkami, najmä pokiaľ ide o zosúladenie taxonómie projektov.
Podľa návrhu by boli externí posudzovatelia registrovaní v Európskom orgáne pre cenné papiere a trhy a budú musieť pravidelne spĺňať podmienky registrácie.
2.7.
V prípade zmeny technických kritérií preskúmania podľa taxonómie EÚ podľa nariadenia o taxonómii po emisii dlhopisov sa podľa návrhu umožňuje emitentom, aby sa počas ďalších piatich rokov naďalej kvalifikovali podľa už existujúcich kritérií.
EHSV sa však domnieva, že keď sa dlhopis pri emisii kvalifikuje ako „zelený“, pravidlá alokácie výnosov by sa nemali meniť.
V praxi to znamená, že aj keď sa technické kritériá zmenia a dlhopis už nespĺňa nové kritériá, mal by zostať „zelený“ počas celého obdobia až do splatnosti.
To by malo prispieť k stabilným trhom so zelenými dlhopismi.
2.8.
Cieľom návrhu je aj posilniť dôveru investorov a záruky a zmenšiť riziká projektov financovaných zo zelených dlhopisov, ktoré nedosahujú cieľové environmentálne ciele.
Emitenti takýchto dlhopisov by boli povinní pravidelne podávať správy.
(1)
Nariadenie Európskeho parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v.
EÚ L 198, 22.6.2020, s. 13).